《送汪容甫之淮阴三首 其三》
清代·刘玉麟

君宁重一乡，落落天下士。但愿毋群物，自然销众忌。

宁缺茅容鸡，弗贪苏季位。饥驱入淮阴，所主得冯异。

礼让崇荣名，经术结深契。高馆篴声流，霜空木叶坠。

何处吊韩侯，萧然食同寄。

作者简介：（1738—1797）清江苏宝应人，字又徐。乾隆四十二年贡生，官郁林州判。镇压贵州兴义苗民起义，任襄理军储之责，中炮卒。有《粤西金石录》、《甓斋遗稿》。